# Indledning

Danske Regioner inviterer hermed alle interesserede og kvalificerede leverandører til at afgive tilbud på udvikling af et spil-element til Regionsvalg 2013.

## Baggrund og formål

Danske Regioner og de fem regioner vil i forbindelse med Regionsvalget i 2013 etablere en fælles web-indsats - en web-platform/hjemmeside - med præsentation af valget, kandidaterne og regionerne.

Regionerne har valgt at understøtte valgindsatsen med et selvstændigt underholdende spil-element. Spil-elementet skal være et tydeligt og underholdende digitalt indslag, som fungerer i sammenhæng med den øvrige valgindsats.

# Udbudsbetingelser

Den udbudte opgave er omfattet af tilbudsloven, jf. lovbekendtgørelse nr. 1410/2007 om indhentning af tilbud på visse offentlige og offentligt støttede kontrakter, jf. denne lovs § 15a, stk. 1, litra 3. Det indebærer, at Danske Regioner er underlagt en annonceringspligt og en pligt til at anvende objektive, saglige og ikke diskriminerende kriterier for udvælgelsen og en pligt til ikke at forskelsbehandle mellem tilbudsgiverne.

Tilbudsgiver skal dokumentere ikke at være omfattet af de udelukkelsesgrunde, der er anført i Udbudsdirektivets artikel 45 stk. 1 og stk. 2 litra a, b, c, e og f. Dvs. bl.a. udelukkelsesgrunde om konkurs og strafbare forhold.

Tilbudsgiver skal som dokumentation herfor fremsende en tro og love-erklæring (vedr. gæld til det offentlige på over 100.000kr, jf. bekendtgørelse nr. 336 af 13. maj 1997 og at tilbudsgiver ikke er omfattet af udelukkelsesgrundene i art. 45, stk. 1 stk. 2).

## Ordregivende myndighed

Ordregiver under dette udbud er:

Danske Regioner
Dampfærgevej 22
2100 København Ø

Alle henvendelser forud for tilbudsafgivelsen om yderligere oplysninger, dokumentation mv. skal rettes til Danske Regioners udpegede kontaktperson, som er:

Kommunikationschef Jacob Winther
Danske Regioner
Dampfærgevej 22
2100 København K

Tlf.: 3529 8262
E-mail: jwi@regioner.dk

## Udbudsmaterialets indhold

Ud over nærværende udbudsbetingelser udgøres udbudsmaterialet for udbuddet af følgende dokumenter:

* Bilag A: Tro og love-erklæring

## Udbudsform

Udbuddet gennemføres som offentligt udbud, hvilket indebærer, at enhver har ret til at afgive tilbud

##

## Beskrivelse af opgaven

Regionerne har valgt at understøtte valgindsatsen med et selvstændigt underholdende spil-element. Spil-elementet skal være et tydeligt og underholdende digitalt indslag, som fungerer i sammenhæng med den øvrige valgindsats.

Formålet med spil-elementet er generelt, at øge kendskabet til regionernes opgaver og opgaveløsning.

Desuden ønskes det, at spil-elementet:

* Fungerer som underholdende indgang til den øvrige del af den digitale valgindsats.
* Stimulerer spillerne til at søge yderligere viden om regionerne.
* Understøtter interaktion mellem spillerne og potentielle spillere ved at man kan udfordre og invitere til spil.
* Indeholder et socialt aspekt, ved at man kan spille sammen flere ad gangen og ved at man kan spille mod andre spillere.
* Kan spilles alene.
* Indeholder en kobling til sociale medier

Spil-elementets målgruppe er sat til de 25-40-årige.

Pristilbuddet kan maksimalt lyde på 360.000 kr. eksklusiv moms, og skal dække alle udviklingsomkostninger.

## Tildelingskriterier

Tildeling af kontrakten vil ske ud fra kriteriet "økonomisk mest fordelagtige tilbud".

Tilbuddene vil blive vurderet ud fra følgende underkriterier (i prioriteret rækkefølge):

* At ideen til spil-elementet er original, og at resultatet kan blive en markant del af den digitale oplysningsindsats
* Tidligere erfaring med udvikling af spil til målgruppen
* Hvorvidt tilbudsgiveren har detaljerede og troværdige planer for sikring af leveringen.
* Det økonomisk mest fordelagtige i forhold til ovenstående kriterier

## Aflevering af tilbud

Frist for modtagelse af tilbud er mandag den 4. februar 2013 kl. 12.00.

Tilbuddet skal være skriftligt og sendes til/afleveres på følgende adresse:

Danske Regioner

Att. kommunikationschef Jacob Winther

Dampfærgevej 22

2100 København K

### Formkrav

Følgende forudsætninger er gældende i forbindelse med tilbudsafgivning:

Tilbuddet bedes afleveret i én papirbaseret underskrevet original samt en elektronisk version på usb-stick eller cd-rom.

Tilbuddet skal udarbejdes på dansk. Eventuelle bilag omfattende tekniske specifikationer, brochuremateriale eller lign. må dog gerne være på engelsk og eventuelle andre sprog, såfremt dokumentationen ikke foreligger på dansk.

Tilbuddets priser skal være i danske kroner og ekskl. moms.

Tilbuddet skal være mærket: `Udbud af spil-element til RV13 - Må ikke åbnes`.

##

## Spørgsmål - orienteringsmøder, betingelser osv.

Spørgsmål stillet 10 dage før tilbudsfristen, vil blive besvaret. Senest 6 dage før tilbudsfristen vil spørgsmålene blive besvaret. Spørgsmål vil blive besvaret skriftligt. Spørgsmål og svar vil i anonymiseret form blive offentliggjort på [www.regioner.dk](http://www.regioner.dk).

## Tidsplan

Udbuddet forventes gennemført i henhold til nedenstående tidsplan:

|  |  |
| --- | --- |
| **Aktivitet** | **Dato** |
| Offentliggørelse | 7. januar 2013 |
| Frist for indsendelse af spørgsmål | 21. januar 2013 |
| Tilbudsfrist | 4. februar 2013 |
| Orientering om det vindende tilbud | 11. februar 2013 |
| Kontraktunderskrivelse | 15. februar 2013 |

Der gøres opmærksom på, at der kan ske afvigelser fra den forventede tidsplan. Større afvigelser vil blive meddelt tilbudsgiverne.

##

## Oplysning om underleverandører/konsortiedannelse

Tilbudsgiver skal klart og entydigt i tilbuddet angive hvem der er ansvarlig over for Danske Regioner.

Konsortier: Hvis tilbuddet afgives af et konsortium omfattende flere ansvarlige tilbudsgivere, skal de i konsortiet deltagende juridiske personer hver især angives klart og entydigt. Deltagere i konsortiet hæfter solidarisk for tilbuddet og evt. kontrakt.

* Underleverandører: Såfremt tilbudsgiver vælger at anvende underleverandører til udførelsen af den udbudte ydelse, ønskes navne på den eller disse juridiske personer angivet klart og entydigt i tilbuddet. Anvendelse af underleverandører kan ikke fritage eller begrænse tilbudsgivers fulde ansvar under eventuel kontrakt.

.

## Annullering

Indtil udbuddet er afsluttet med indgåelse af kontrakt, vil udbuddet af Danske Regioner kunne annulleres, hvis Danske Regioner har saglig grund til annullering. Ved evt. annullation sker der ingen erstatning for udgifter i forbindelse med udarbejdelse af tilbud. Såfremt der alene modtages ét tilbud, vil dette tilbud tages i betragtning såfremt tilbuddet er konditionsmæssigt.